CELEX: 62021TN0134
Language: sk
Date: 2021-03-03 00:00:00
Title: Vec T-134/21: Žaloba podaná 3. marca 2021 – Malacalza Investimenti e Malacalza/ECB

3.5.2021   
            
            
               SK
            
            
               Úradný vestník Európskej únie
            
            
               C 163/41
            
         
      Žaloba podaná 3. marca 2021 – Malacalza Investimenti e Malacalza/ECB
      (Vec T-134/21)
      (2021/C 163/53)
      Jazyk konania: taliančina
      
         Účastníci konania
      
      
         Žalobcovia: Malacalza Investimenti Srl (Janov, Taliansko) a Vittorio Malacalza (Janov) (v zastúpení: L. Boggio, S. Carbone a A. D’Angelo, advokáti)
      
         Žalovaná: Európska centrálna banka
      
         Návrhy
      
      Žalobcovia navrhujú, aby Všeobecný súd:
      
                  —
               
               
                  uložil Európskej centrálnej banke povinnosť nahradiť škodu:
               
            
                  —
               
               
                  v prospech spoločnosti Malacalza Investimenti s.r.l. vo výške 870 525 670 eur alebo v inej vyššej alebo nižšej sume, ktorú súd určí ako spravodlivú,
               
            
                  —
               
               
                  v prospech spoločnosti Vittoria Malacalza vo výške 4 546 022 eur alebo v inej vyššej alebo nižšej sume, ktorú súd určí ako spravodlivú,
               
            
                  —
               
               
                  uložil povinnosť nahradiť trovy konania žalobcov.
               
            
         Dôvody a hlavné tvrdenia
      
      Predmetom tejto veci je žaloba podľa článkov 268 a 340 ZFEÚ o náhradu škody spôsobenej žalobcom sériou konaní ECB, ktoré sa týkali výkonu jej funkcie dohľadu nad Banca Carige S.p.A. (Carige) a ktoré spočívali tak v nečinnosti, ako aj v aktívnom škodlivom konaní.
      Na podporu svojej žaloby žalobcovia uvádzajú nasledujúce žalobné dôvody.
      
                  1.
               
               
                  Najskôr sa Európskej centrálnej banke (ECB) vytýka, že prispela k vytvoreniu obrazu o situácii a vyhliadkach banky, v očakávaní ktorého akcionári investovali značné prostriedky do nadobudnutia a upísania akcií banky Carige a financovania zvýšenia základného imania, a následne toto očakávanie zmarila správaním a vydaním protichodných opatrení, uložením neodôvodnených, neprimeraných a v iných ohľadoch protiprávnych opatrení, ktoré sú súčasťou celkového protiprávneho a škodlivého konania. V tejto súvislosti žalobcovia okrem iného a najmä uvádzajú: i) vyvolanú dôveru v situáciu banky Carige v dôsledku zavŕšenia zvýšenia základného imania v rokoch 2014 a 2015; ii) následné zmarenie tejto dôvery v dôsledku konania a opatrení ECB; iii) nezákonnosť týchto opatrení a protiprávnosť celkového konania, ktorého sa týkajú; iv) vyvolanú dôveru v situáciu banky Carige v dôsledku zavŕšenia zvýšenia základného imania v roku 2017; vi) nezákonnosť týchto opatrení a protiprávnosť celkového konania, ktorého sa týkajú; vii) nezákonnosť opatrení ECB – ktoré spôsobili závažnú škodu v podobe straty hodnoty akcií akcionárov banky Carige – ktoré si údajne vyžadovali postúpenie pohľadávok z nevýhodných úverov, neodôvodneným a neprimeraným spôsobom a v rozsahu, ktorý je v rozpore so zásadou rovnakého zaobchádzania a ďalšími zásadami.
               
            
                  2.
               
               
                  Tiež sa vytýka, že ECB neoprávnene ovplyvňovala procesy riadenia banky a zasahovala do nich, pričom uprednostňovala autokratické riadenie zo strany poverených správcov v rozpore s pravidlami práva obchodných spoločností a bežným vedením kolektívneho správneho orgánu, aby zabezpečila vykonanie uložených nesprávnych opatrení, čím znemožnila reagovať na nesprávne a škodlivé postupy riadenia, ako aj prispela k oslabeniu banky.
               
            
                  3.
               
               
                  ECB tiež údajne prispela k vytvoreniu podmienok, ktoré tento samotný orgán stanovil ako základ pre svoje nezákonné rozhodnutie o zavedení mimoriadnej správy nad bankou, a že týmto a následným konaním prispela k nezákonnému zvýšeniu základného imania s vylúčením prednostných práv, o ktorom sa rozhodlo v roku 2019 a ktoré spôsobilo značnú stratu hodnotu akcií akcionárov banky.
               
            
                  4.
               
               
                  Dôvody zodpovednosti ECB sa týkajú všeobecného ustanovenia uvedeného v článku 340 ods. 2 a 3 Zmluvy o fungovaní Európskej únie (ZFEÚ) a rozporu konania a opatrení ECB z rôznych hľadísk s povinnosťami vyplývajúcimi z jej funkcií dohľadu, vrátane zabezpečenia riadneho a obozretného riadenia bánk, a porušenia zásad ochrany majetku, proporcionality, riadnej správy vecí verejných, rovnosti, nestrannosti a rovnakého zaobchádzania, transparentnosti, dobrej viery a ochrany legitímnej dôvery, najmä vzhľadom na články 17, 20 a 41 Charty základných práv Európskej únie, článok 5 ods. 4 Zmluvy o EÚ a článok 16 Rady (EÚ) č. 1024/2013 z 15. októbra 2013, ktorým sa Európska centrálna banka poveruje osobitnými úlohami, pokiaľ ide o politiky týkajúce sa prudenciálneho dohľadu nad úverovými inštitúciami (Ú. v. EÚ L 287, 2013, s. 63).
               
            
                  5.
               
               
                  Čo sa týka konkrétne žalobcu Vittoria Malacalzu ako bývalého člena predstavenstva viceprezidenta banky Carige, uvádzajú sa udalosti a dôvody konkrétne sa týkajúce jeho funkcie.